**Bannerová výstava Galérie umelcov Spiša o sochárskych realizáciách vo verejnom priestore na Spiši pod názvom *U-POINTS* bude až do jesene reprízovaná v Podtatranskom múzeu**

**v Poprade**

Produkcia: **Galéria umelcov Spiša** (GUS) – kultúrne zariadenie Košického samosprávneho kraja, Zimná 46, Spišská Nová Ves, [**www.gus.sk**](http://www.gus.sk)

Miesto konania: **Exteriér Podtatranského múzea v Poprade**

Termín výstavy: 12. 7. 2023 – 15. 10. 2023

Kontakt pre médiá: Mgr. Lucia Benická, riaditel@gus.sk, 0948 882717

 Mgr. Lenka Králová, projekty@gus.sk, 053 4174626

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výskumný projekt Galérie umelcov Spiša, kultúrneho zariadenia Košického samosprávneho kraja, pod názvom ***U-POINTS / Utilitárne body regiónu Spiš*** *(utility – urban – unique)* po prvýkrát prináša ucelený súpis sochárskych realizácií vo verejnom priestore na území regiónu Spiš s komplexnou fotodokumentá-ciou, definovaním ich lokácie a prisúdením autorstva. Územie regiónu Spiš skrýva „nevidené“, časom zabudnuté a v meniacom sa prostredí splývajúce sochárske objekty, ktoré vznikali od 50. rokov 20. sto-ročia až po súčasnosť. Tieto sochárske realizácie predstavujú zrkadlo doby a charakterizujú prístup spoločnosti k uplatňovaniu výtvarného umenia vo verejnom priestore. Výtvarné umenie začlenené

do verejného priestoru miest je umením najmasovejšieho diváka.

Riaditeľka Galérie umelcov Spiša – Mgr. Lucia Benická uvádza: *„Galéria ako pamäťová inštitúcia cielene analyzuje a odborne skúma vývoj regionálneho umenia. Zmapovať objekty a sošné realizácie na Spiši sa stalo opakovanou výzvou, ktorá sa naplnila interným dvojročným výskumom* ***pod kuratelou historičky umenia Zuzany Juháziovej*** *(2019 – 2020) s cieľom identifikovať časom zdevastované výtvarné objekty na území regiónu Spiša v šiestich okresoch. Galéria tak nadobudla ojedinelý archív o realizáciách a aktuálnom stave týchto umeleckých diel.“*

V rámci projektu *U-POINTS / Utilitárne body regiónu Spiš*uvádza Galéria umelcov Spiša

v spolupráci s Podtatranským múzeom unikátnu **bannerovú výstavu** vybraných sochárskych realizácií

na Spiši. Súčasťou výstupov je **mapa** – sprievodca po sochárskych realizáciách a **bedeker**, mapujúci realizácie na Spiši. Galéria umelcov Spiša v rámci projektu realizovala na jeseň v roku 2020 **odborné kolokvium** pod názvom *U-POINTS / Umenie vo verejnom priestore: Socha verzus architektúra* s účasťou prizvaných odborníkov zo Slovenska i Čiech. Projekt z verejných zdrojov podporil Fond na podporu umenia.

**Bannerová výstava prezentuje 89 vybraných sochárskych realizácií (z celkového evidovaného počtu 138) od 64 autorov** z okresov Spišská Nová Ves, Gelnica, Kežmarok, Levoča, Poprad a Stará Ľubovňa. Každý banner obsahuje identifikátor – QR kód s priamym prepojením na web stránku s ďalšími informáciami.

**Bedeker** s rovnomenným názvom je unikátnou publikáciou, ktorá zahŕňa komplexný súpis a obrazovú dokumentáciu diel z výskumu. Uvádza jednotlivé okresy na Spiši, ako aj zaujímavosti, spojené s vybranými realizáciami. Bedeker a jeho koncepcia priamo nadväzujú na bannerovú výstavu.

**Mapa,** tlačený sprievodca po sochárskych a reliéfnych realizáciách mesta Spišská Nová Ves,obsahuje lokáciu a reprodukcie 26 sochárskych diel, ktoré v minulosti vznikali ako výtvarná súčasť rozvo-ja architektúry mestských častí Spišskej Novej Vsi (utilitárne objekty). Diela nesú signatúry 15-tich auto-rov ako Miroslav Bonk, Ladislav Kacvinský, Štefan Kovaľ, Emil Labaj, Vojtech Löffler, Ján Mathé, Ondrej Priatka, Vladimír Popovič, Mikuláš Szigeti, Ladislav Snopek, Imrich Vanek, Alexander Trizuljak a iní.

Hlavným nosičom pre projekt je **webová stránka Galérie umelcov Spiša,** kde sú uvedené detailné obrazové záznamy skúmaných lokácií: návštevník sa prekliká k podrobnejším informáciám.

QR kódy zo stránky sú súčasťou bannerovej výstavy a priamo korešpondujú s jej vystavovaným obsahom: <https://gus.ipro.sk/index.php/vystavy/aktualne/vystava/u-points>